Prosto po Prešernu, mladinska predstava

Učenci 8. in 9. razreda naše šole so si v torek, 2. februarja 2016, ob pol desetih v KC Janeza Trdine v Novem mestu ogledali 45-minutno mladinsko predstavo v izvedbi 3 igralcev Zavoda Margareta Schwarzwald in v režiji Maruše Kink.

Izhodišče za nastanek uprizoritve je Prešernova poezija, predstavljena in interpretirana drugače kot v šoli. Rdeča nit predstave je uprizoritev Turjaške Rozamunde, kot vmesni dodatki pa so smiselno vključeni verzi iz Povodnega moža, Pevca, Zvezdogledov, Od železne ceste, Sonetnega venca - Magistrale. Predstava je bila obogatena z dobro glasbo, svetlobnimi efekti, igralci so sodelovali, se pogovarjali z gledalci.

Naši učenci so bili nad predstavo zelo navdušeni, bila je zabavna in poučna, zelo razgibana, a prekratka.

**»Natančno analiziranje Prešernovega življenja in ustvarjanja je avtorje pripeljalo do premišljene uprizoritve. V njej nazorno prikažejo ter na trenutke drzno interpretirajo lik in delo dr. Franceta Prešerna. Spoštljivo do njegovega dela, človeško do njegovih likov, raziskujoče do njegovega življenja. Prosto po Prešernu. … Uprizoritev jasno pokaže, da imajo Prešeren oz. njegovi liki in najstniki več skupnega, kot se jim morda zdi, ko se morajo o njem učiti v šoli. (Gledališki list)**

Marinka Cerinšek